สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 1 มิ.ย.60
5 ก.ค. 2560

ดัชนีดาวโจนส์ตลาดหุ้นนิวยอร์กปิดพุ่งขึ้น เมื่อคืนนี้ (1 มิ.ย.) โดยดาวโจนส์ รวมทั้งดัชนี S&amp;P 500 และ Nasdaq ต่างก็ปิดที่ระดับสูงสุดเป็นประวัติการณ์ หลังจากออโตเมติก ดาต้า โพรเซสซิ่ง อิงค์ (ADP) รายงานว่า การจ้างงานของภาคเอกชนสหรัฐพุ่งขึ้นเกินคาดในเดือนพ.ค. ซึ่งข้อมูลดังกล่าวช่วยให้นักลงทุนมีความเชื่อมั่นต่อแนวโน้มเศรษฐกิจของสหรัฐ ขณะเดียวกันนักลงทุนจับตาตัวเลขจ้างงานนอกภาคการเกษตร ซึ่งกระทรวงแรงงานสหรัฐจะเปิดเผยในวันนี้
ดัชนีเฉลี่ยอุตสาหกรรมดาวโจนส์ปิดที่ 21,144.18 จุด พุ่งขึ้น 135.53 จุด หรือ +0.65% ดัชนี S&amp;P 500 ปิดที่ 2,430.06 จุด เพิ่มขึ้น 18.26 จุด หรือ +0.76% และดัชนี Nasdaq ปิดที่ 6,246.83 จุด เพิ่มขึ้น 48.31 จุด หรือ +0.78%
 
ตลาดหุ้นยุโรปปิดบวก เมื่อคืนนี้ (1 มิ.ย.) หลังจากไอเอชเอส มาร์กิตระบุว่า ดัชนีผู้จัดการฝ่ายจัดซื้อ (PMI) ภาคการผลิตของยูโรขยายตัวเพิ่มขึ้นในเดือนพ.ค. นอกจากนี้ ตลาดยังได้แรงหนุนจากการพุ่งขึ้นของหุ้นกลุ่มพลังงานและรถยนต์
ดัชนี Stoxx Europe 600 เพิ่มขึ้น 0.4% ปิดที่ 391.66 จุด
ดัชนี DAX ตลาดหุ้นเยอรมันปิดที่ 12,664.92 จุด เพิ่มขึ้น 49.86 จุด หรือ +0.40% ดัชนี CAC-40 ตลาดหุ้นฝรั่งเศสปิดที่ 5,318.67 จุด เพิ่มขึ้น 35.04 จุด หรือ +0.66% ดัชนี FTSE 100 ตลาดหุ้นลอนดอนปิดที่ 7,543.77 จุด เพิ่มขึ้น 23.82 จุด หรือ +0.32%
 
ตลาดหุ้นลอนดอนปิดเพิ่มขึ้น เมื่อคืนนี้ (1 มิ.ย.) หลังจากปิดในแดนลบติดต่อกัน 2 วันทำการก่อนหน้านี้ โดยตลาดได้ปัจจัยหนุนจากการที่สกุลเงินปอนด์อ่อนค่าลงเมื่อเทียบกับดอลลาร์สหรัฐ สืบเนื่องจากโพลล์สำรวจล่าสุดในอังกฤษบ่งชี้ว่า พรรคอนุรักษ์นิยมของนายกรัฐมนตรีเทเรซา เมย์ มีคะแนนนำพรรคคู่แข่งน้อยลง ซึ่งส่งผลให้เกิดความไม่แน่นอนสูงในการเลือกตั้งทั่วไปที่จะจัดขึ้นในสัปดาห์หน้า
ดัชนี FTSE 100  เพิ่มขึ้น 23.82 จุด หรือ +0.32% ปิดที่ 7,543.77 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (1 มิ.ย.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐลดลงมากกว่าคาดในสัปดาห์ที่แล้ว อย่างไรก็ตาม สัญญาน้ำมันดิบ WTI ขยับขึ้นเพียงเล็กน้อยเท่านั้น ขณะที่สัญญาน้ำมันดิบเบรนท์ปิดตลาดร่วงลง เนื่องจากนักลงทุนผิดหวังที่ประธานาธิบดีโดนัลด์ ทรัมป์ แห่งสหรัฐ ได้ตัดสินใจนำสหรัฐถอนตัวออกจาก “ความตกลงปารีสว่าด้วยปัญหาการเปลี่ยนแปลงทางสภาพภูมิอากาศ”
สัญญาน้ำมันดิบ WTI ส่งมอบเดือนก.ค. ขยับขึ้น 4 เซนต์ หรือ 0.09% ปิดที่ 48.36 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค. ลดลง 13 เซนต์ หรือ 0.3% ปิดที่ 50.63 ดอลลาร์/บาร์เรล
 
สัญญาทองคำตลาดนิวยอร์กปิดลบ เมื่อคืนนี้ (1 มิ.ย.) หลังจากออโตเมติก ดาต้า โพรเซสซิ่ง อิงค์ (ADP) รายงานว่า การจ้างงานของภาคเอกชนสหรัฐพุ่งขึ้นเกินคาดในเดือนพ.ค. ซึ่งข้อมูลดังกล่าวส่งผลให้สกุลเงินดอลลาร์แข็งค่า และเพิ่มน้ำหนักให้กับกระแสคาดการณ์ที่ว่า ธนาคารกลางสหรัฐ (เฟด) จะประกาศขึ้นอัตราดอกเบี้ยในการประชุมเดือนนี้
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 5.3 ดอลลาร์ หรือ 0.42% ปิดที่ระดับ 1,270.10 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 12.5 เซนต์ หรือ 0.72% ปิดที่ 17.281 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 21.3 ดอลลาร์ หรือ 2.24% ปิดที่ 929 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 7.15 ดอลลาร์ หรือ 0.9% ปิดที่ 823.10 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (1 มิ.ย.) ด้วยปัจจัยหนุนจากตัวเลขการจ้างงานของภาคเอกชนสหรัฐที่พุ่งขึ้นเกินคาดในเดือนพ.ค. ซึ่งข้อมูลดังกล่าวช่วยให้นักลงทุนมีความเชื่อมั่นต่อแนวโน้มเศรษฐกิจของสหรัฐมากขึ้น
ดอลลาร์แข็งค่าขึ้นเมื่อเทียบกับเยน ที่ระดับ 111.43 เยน จากระดับ 110.62 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9715 ฟรังก์สวิส จากระดับ 0.9675 ฟรังก์สวิส
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1212 ดอลลาร์ จากระดับ 1.1244 ดอลลาร์ ในขณะที่ปอนด์อ่อนค่าลงแตะ 1.2883 ดอลลาร์ จากระดับ 1.2890 ดอลลาร์ และดอลลาร์ออสเตรเลียอ่อนค่าลง ที่ระดับ 0.7379 ดอลลาร์ จากระดับ 0.7432 ดอลลาร์